সুপ্রিম কোর্টে স্বস্তি সদগুরুর যোগা সেন্টারের

নয়াদিল্লি: সুপ্রিম কোর্টে (Supreme Court) স্বস্তি পেল আধ্যাত্মিক গুরু সদগুরুর (Sadhguru) সংস্থা ইশা যোগা সেন্টার (Isha Yoga Centre)। দুজন মহিলাকে আটকে রাখার অভিযোগ ছিল ওই সংস্থার বিরুদ্ধে। এ নিয়ে তাদের বিরুদ্ধে হেবিয়াস কর্পাস (Habeas Corpus) মামলা দায়ের হয়। কিন্তু পরে জানা যায়, ইচ্ছের বিরুদ্ধে ওই দুই মহিলাকে ধরে রাখা হয়নি। এরপর শীর্ষ আদালতের পর্যবেক্ষণ, কোনও প্রতিষ্ঠানকে বদনাম করার জন্য মামলা হতে পারে না। ইশা যোগা সেন্টারের বিরুদ্ধে হওয়া হেবিয়াস কর্পাস মামলা বন্ধের নির্দেশ দিল আদালত।

কোনও ব্যক্তিকে সশরীরে এজলাসে হাজির করার জন্য করা যায় হেবিয়াস কর্পাস মামলা। সদগুরুর কোয়েম্বাটুরের (Coimbatore) ইশা যোগা সেন্টারে দুই মহিলাকে আটকে রাখার অভিযোগ নিয়ে এমন মামলা করেন তাঁদের পিতা। ৪২ ও ৩৯ বছরের সেই দুই মহিলা আদালতে হাজির হয়ে জানান, তাঁরা স্বেচ্ছায় ওই আশ্রমে রয়েছেন।

আরও পড়ুন: বেনামি লেনদেন আইনের বাতিল ধারা পুনর্বহাল সুপ্রিম কোর্টে

সেই হেবিয়াস কর্পাস মামলা সূত্রে মাদ্রাজ হাইকোর্ট ওই আশ্রমের বিরুদ্ধে পুলিশি তদন্তের নির্দেশ দেয়। সেই নির্দেশকে চ্যালেঞ্জ জানিয়ে সুপ্রিম কোর্টে আবেদন করে ইশা ফাউন্ডেশন।

মামলার নিষ্পত্তি করে শুনানিতে শীর্ষ আদালতের মন্তব্য, দুই মহিলা প্রাপ্তবয়স্কা। হেবিয়াস কর্পাস মামলার শর্ত এক্ষেত্রে পূর্ণ হয়েছে। অকারণে এমন মামলার পরিধি বাড়ানো যায় না। কোনও ব্যক্তি অথবা প্রতিষ্ঠানকে বদনাম করার জন্য মামলা চলতে দেওয়া যায় না। এই অবস্থায় সম্পর্কিত মামলায় হাইকোর্টের আর কোনও নির্দেশ জারি নিষ্প্রয়োজন।